กลต.ตั้งวอร์รูม รับมือการเมืองเดือนก.พ.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

การเมืองเรื่องร้อนๆ สำหรับการลงทุนในตลาดหุ้นก่อนถึงวันที่ 26 ก.พ. 2553 ที่ศาลฎีกาจะตัดสินยึดทรัพย์ 7.6 หมื่นล้านบาท ของอดีตนายกรัฐมนตรี ยังไม่มีใครประเมินได้ว่าจะเกิดเหตุการณ์อย่างไร แต่สิ่งหนึ่งที่ทำได้และทุกหน่วยงานต้องทำคือ การเตรียมมาตรการต่างๆ ไว้รองรับกับเหตุการณ์ที่จะเกิดขึ้น
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ได้ติดตามสถานการณ์การเมืองในเดือนก.พ. ก่อนและหลังการตัดสินคดียึดทรัพย์ ที่จะมีผลกระทบต่อการลงทุนในตลาดหลักทรัพย์อย่างใกล้ชิด 
รวมทั้งได้ประสานงานกับหน่วยงานต่างๆ ที่เกี่ยวข้องทั้งหมด ทั้งตลาดหลักทรัพย์ บริษัทหลักทรัพย์ (บล.) ไทย และโบรกเกอร์ต่างประเทศ บริษัทหลักทรัพย์จัดการกองทุน (บลจ.) รวมทั้งหน่วยงานราชการและเจ้าหน้าที่ตำรวจที่ดูแลด้านข่าวสารและความมั่นคง เพื่อให้มีการแลกเปลี่ยนและรายงานข้อมูล หรือกระแสข่าวลือต่างๆ เพื่อประเมินสถานการณ์ และให้ข้อเท็จจริงอย่างทันท่วงที 
ทั้งนี้ เท่าที่คุยกับนักวิเคราะห์โบรกเกอร์ต่างชาติส่วนใหญ่ยังมั่นใจศักยภาพของตลาดหุ้นไทยและนโยบายของประเทศ แต่ยอมรับว่าระยะสั้นยังมีปัจจัยเสี่ยง 
นางภัทรียา เบญจพลชัย กรรมการผู้จัดการ ตลาดหลักทรัพย์ กล่าวว่า มีมาตรการพร้อมรับมือ แต่ไม่จำเป็นต้องออกมาตรการใหม่ ซึ่งทุกฝ่ายที่เกี่ยวข้องมีการติดตามข้อมูลและประสานงานกันอย่างดี 
นายศักรินทร์ ร่วมรังษี ผู้ช่วยผู้จัดการ สายงานกำกับตลาด กล่าวว่า จะเกาะติดสถานการณ์การเมืองอย่างใกล้ชิด และมีมาตรการต่างๆ รองรับ ร้ายสุดมองว่าเหตุก็เหมือนช่วงเดือนเม.ย. 2552 
สิ่งที่จะให้ความสำคัญคือระบบการซื้อขายซึ่งจะประสานกับบริษัทหลักทรัพย์ (โบรกเกอร์) เพื่อให้ลูกค้าสามารถซื้อขายได้ตามปกติ หากหยุดการซื้อขายยิ่งทำให้เกิดความเสี่ยงกับประเทศ 
นางวรวรรณ ธาราภูมิ นายกสมาคมบริษัทหลักทรัพย์จัดการลงทุน (สมาคมบลจ.) กล่าวว่า สมาคมอยู่ระหว่างออกหนังสือแจ้งการเตรียมพร้อมหากเกิดเหตุ ดังนี้ 1.การเตรียมสภาพคล่องรับมือการไถ่ถอนหน่วยลงทุน 2.บริษัทสมาชิกจะต้องมีแผนสำรองรองรับหากเกิดเหตุ (Back Up Site) 3.ให้คำแนะนำพนักงานหลีกเลี่ยงสถานที่และเส้นทางอันอาจไม่ปลอดภัยเป็นการล่วงหน้า 
หากมีเหตุการณ์ไม่ปกติ หรือต้องการคำแนะนำต่างๆ บลจ. จะสามารถติดต่อไปที่ก.ล.ต. หรือที่สมาคมได้
นายสันติ กีระนันทน์ กรรมการผู้จัดการ บริษัท ทริส คอร์ปอเรชั่น กล่าวว่า การเมืองยังเป็นปัจจัยหลักที่อาจทำให้ทริสมีแนวโน้มปรับลดอันดับความน่าเชื่อถือของบริษัทลูกค้า ในช่วง 10 วันอันตรายก่อนถึงวันตัดสินคดียึดทรัพย์ 7.6 หมื่นล้านบาท ซึ่งต่างชาติให้น้ำหนักมาก 
“ถ้าการเมืองไม่จบในระยะสั้น กลายเป็นปัญหาลากยาว จะส่งผลกระทบต่อการทำธุรกิจและความสามารถในการแข่งขันของแต่ละบริษัทได้ ซึ่งกลุ่มที่มีความเสี่ยงคือ กลุ่มโรงแรม ท่องเที่ยว และสายการบิน”
สำหรับภาพรวมอันดับเครดิตของไทยในสายตาต่างชาติขณะนี้อยู่ที่ BBB สะท้อนเศรษฐกิจและการเมืองไทย ได้ส่งผลกระทบต่อจิตวิทยาของนักลงทุนมาก เพราะหากแบ่งนักลงทุนออกเป็น 2 กลุ่ม คือ นักลงทุนระยะยาว ที่ลงทุนในประเทศโดยมองจากปัจจัยพื้นฐานเป็นหลัก ถือว่าไทยยังมีความน่าลงทุน ซึ่งปัญหาการเมืองขณะนี้ไม่ใช่ปัจจัยถาวรเชื่อว่าเมื่อถึงที่สุดสถานการณ์จะต้องคลี่คลายลง
ขณะที่นักลงทุนประเภทเก็งกำไร เริ่มถอนการลงทุนออกไปแล้วเมื่อ 23 สัปดาห์ก่อน จากปัญหาการเมือง ซึ่งทริสเห็นว่าภาครัฐควรเร่งทำความเข้าใจกับประชาชนที่อาจมีความคิดแตกต่างให้มากขึ้น โดยใช้กลไกสื่อสารที่เข้าถึงเพื่อให้สถานการณ์คลี่คลายลง
น.ส.ปรารถนา มงคลกุล กรรมการและประธานเจ้าหน้าที่การเงิน บริษัท ไมเนอร์ อินเตอร์เนชั่นแนล (MINT) กล่าวว่า บริษัทจะติดตามสถานการณ์อย่างใกล้ชิด เพราะมีร้านอาหารกระจายอยู่ทั่ว แม้ว่าขณะนี้ยังไม่พบยอดการให้บริการลดลง และหวังว่าจะไม่เกิดเหตุการณ์ความรุนแรง